als_Latn dik_Latn sag_Latn
Zënka për një sherr para 10 vitesh në Gjermani, ku palët ishin konfliktuar në një kazino
Disa të rinj janë konfliktuar me armë zjarri pasditen e së shtunës për motive banale në Tiranë. Ngjarja ka ndodhur në afërsi të Institutit Bujqësor në Kamzë dhe fatmirësisht nuk ka pasur të lënduar nga të shtënat. Burime nga policia bëjnë me dije se një emigrant shqiptar ka ftuar mikun e tij me origjinë nga Kosova, për të kaluar pushimet në Tiranë. Ata janë njohur në Gjermani para shumë vitesh dhe lidhjet miqësore i kanë ruajtur nëpërmjet telefonit dhe janë takuar në Kodër Kamzë për të pirë kafe. I riu nga Kosova kishte me vete edhe një shqiptar tjetër, të cilin e kishte njohur po në Gjermani. Ndërsa mikpritësi ka pasur me vete edhe tre persona të tjerë. Biseda mes palëve ka ecur normale, deri në momentin kur ata kanë përmendur incidentet në Gjermani. Emigranti shqiptar, që ka qenë me djalin nga Kosova, është konfliktuar me palën tjetër, në lidhje me një sherr të vjetër në Gjermani. Personi në fjalë, para 10 vjetësh, ishte përleshur fizikisht me vëllain e njërit prej personave në tavolinë, në një prej kazinove në Gjermani. Kaq është dashur dhe të dyja palët kanë shkëmbyer fjalë fyese ndaj njëri-tjetrit. Më pas janë përleshur fizikisht dhe situata ka degjeneruar në përdorimin e armëve. Policia ka shkuar në vendin e ngjarjes dhe ka shoqëruar të riun nga Kosova, në cilësinë e dëshmitarit. Ai ka treguar motivin e ngjarjes, duke ndihmuar policinë në identifikimin e autorëve. Pas marrjes së dëshmisë, polica ka shpallur në kërkim personat e përfshirë në incident, të cilët janë larguar me mjetet që udhëtonin. Shefi i Komisariatit Nr.5, Rakip Hoxha, është treguar i rezervuar në lidhje me ngjarjen. “Di që disa persona janë përleshur me njëri-tjetrin për motive borxhesh. Nuk kam më shumë informacion, sepse është marrë Drejtoria e Policisë së Tiranës me këtë ngjarje. Jam larg dhe nuk di të them asgjë”, është shprehur kreu i komisariatit, megjithëse është personi kryesor i cili ka përgjegjësi për çdo ngjarje në territorin e tij.
Nga hetimet paraprake dyshohet se motivi i sherrit ka lidhje me një incident të vjetër në Gjermani, por gjithsesi po hetohet edhe në pista të tjera, ku një prej tyre është dhe ajo e borxheve. Ngjarja ka ndodhur në zonën e populluar të Kamzës, por fatmirësisht nuk ka pasur kalimtarë të lënduar. Personi që ka qëlluar me pistoletë, akuzohet për veprën penale të kanosjes dhe armëmbajtjes pa leje. S.Muça
als_Latn als_Latn als_Latn